

**ΙΑΤΡΙΚΟΣ ΣΥΛΛΟΓΟΣ ΠΥΡΓΟΥ-ΟΛΥΜΠΙΑΣ** Πύργος 23-9-2013

**ΤΗΛ: 2621 0 22311 - ΦΑΞ: 2621 0 20044** A.Π.: 889

e-mail: ispo@otenet.gr

site: www.ispyrgou.gr

 Προς: Ιατρούς-μέλη του Ιατρικού Συλλόγου Πύργου-Ολυμπίας

 **ΘΕΜΑ: Κοινωνικό ιατρείο – κοινωνικό φαρμακείο στην πόλη του Πύργου**

 Αγαπητοί συνάδελφοι,

σας κάνουμε γνωστό ότι μετά και από πολλές συζητήσεις στο Διοικητικό Συμβούλιο ο Ιατρικός Σύλλογος Πύργου-Ολυμπίας θα ξεκινήσει από τα μέσα του Οκτωβρίου τη λειτουργία κοινωνικού ιατρείου και κοινωνικού φαρμακείου. Η προσπάθεια αυτή γίνεται με την συνεργασία του Δήμου Πύργου, του Φαρμακευτικού Συλλόγου Ηλείας, του Εργατικού Κέντρου Πύργου και του Εμπορικού και Βιομηχανικού Επιμελητηρίου Ηλείας.

Οι δύσκολες οικονομικές συνθήκες που περνάμε, ο μεγάλος αριθμός ανασφάλιστων και τα γενικότερα κοινωνικά προβλήματα επέβαλλαν τη λήψη αυτής της απόφασης για τη λειτουργία κοινωνικού ιατρείου και κοινωνικού φαρμακείου, μετά από πολλές διαβουλεύσεις με τους παραπάνω φορείς της πόλης μας και που όπως γνωρίζετε, ήδη λειτουργεί σε πολλές πρωτεύουσες Νομών όλης της χώρας. Το κοινωνικό ιατρείο-φαρμακείο θα λειτουργήσει από τα μέσα του Οκτωβρίου στο χώρο του ΚΕΦΙΑΠ (πρώην ΚΕΚΥΚΑΜΕΑ) επί της οδού Πατρών στον Πύργο, αρχικά για δύο ημέρες την εβδομάδα, Δευτέρα και Τετάρτη απόγευμα, από τις 18.00μ.μ. έως τις 20.00μ.μ. Οι ώρες έναρξης και τερματισμού του ενδεχόμενα να τροποποιηθούν.

Στην προσπάθεια αυτή σας θέλουμε όλους συμμάχους και αρωγούς, διότι όπως γνωρίζετε υπάρχει τεράστιος αριθμός ανασφάλιστων συμπολιτών μας, χωρίς καμία δυνατότητα ιατροφαρμακευτικής κάλυψης. Οφείλουμε και εμείς εδώ από τη πόλη του Πύργου, να ξεκινήσουμε μία δράση που να δείχνει ότι αφουγκραζόμαστε αυτά τα μεγάλα προβλήματα των συνανθρώπων μας και ότι προσφέρουμε αυτό που μπορούμε και επιβάλλεται κοινωνικά το οποίο άλλωστε είναι αυτό που περίμεναν οι συμπολίτες μας από εμάς. Σας καλούμε να βοηθήσετε με την εθελοντική σας προσφορά στην λειτουργία του κοινωνικού ιατρείου.

Αναμένοντας την μεγαλύτερη δυνατή συμμετοχή σας σε αυτή την κοινή προσπάθεια, παρακαλούμε ενημερώστε μας έγκαιρα για την εθελοντική προσφορά των ιατρικών υπηρεσιών σας στα γραφεία του Ιατρικού Συλλόγου μας, καθημερινά από 10.00 π.μ.-14.00 μ.μ.

 Με τιμή

 Ο Πρόεδρος Ο Γεν. Γραμματέας

 Νίκος Γαλανόπουλος Ιωάννης Δάρας